ORDE do 10 de xullo de 2008 pola que se publica a modificación dos estatutos da Mancomunidade da Comarca de Fisterra.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 21/07/2008

A Mancomunidade da Comarca de Fisterra tramitou a modificación dos seus estatutos co gallo de reflectir a incorporación a ela solicitada polo Concello de Muxía en sesión plenaria do 30 de decembro de 2005.
O procedemento de modificación das mancomunidades está regulado no artigo 143 da Lei 5/1997, do 22 de xullo, de Administración local de Galicia. En cumprimento do disposto no citado precepto, o presidente da devandita mancomunidade remitiulle á Consellería de Presidencia, Administracións Públicas e Xustiza a documentación relativa á súa modificación.
Examinado o expediente, considérase que a tramitación da modificación estatutaria seguiu o procedemento legalmente previsto para tal fin que, en síntese, foi a que segue:
-A xunta da mancomunidade acorda iniciar o procedemento de modificación dos seus estatutos, en sesión ordinaria do 6 de marzo de 2006.
-O referido acordo someteuse a información pública durante o prazo dun mes, mediante edicto publicado no BOP da Coruña nº 100, do 3 de maio de 2006, e simultáneamente remitíuselles á Deputación Provincial da Coruña e á Consellería de Presidencia, Administracións Públicas e Xustiza, para o seu informe durante o prazo dun mes.
-Consta certificado do secretario da mancomunidade de non presentación de alegacións no dito prazo.
-A Deputación Provincial da Coruña, en sesión plenaria realizada o día 25 de maio de 2006, acordou emitir informe favorable da referida modificación.
-O 27 de abril de 2006 e o 28 de xullo de 2006 a Dirección Xeral de Administración Local emitiu informe ao respecto. As ditas consideracións foron aceptadas pola xunta da mancomunidade en sesión do 23-6-2006.
-Os plenos dos concellos de Cee, Corcubión, Fisterra e Dumbría aprobbaron, por maioría absoluta do número de membros de cada corporación, a modificación dos estatutos.
-O presidente da mancomunidade remitiulle á Consellería de Presidencia, Administracións Públicas e Xustiza unha copia certificada dos acordos de modificación dos estatutos da devandita mancomunidade.
En atención ao exposto e de conformidade co disposto no artigo 143.1ºd) da Lei 5/1997, do 22 de xullo, de Administración local de Galicia e demais normativa de aplicación,
DISPOÑO:
Artigo único.-Publicar a modificación dos estatutos da Mancomunidade da Comarca de Fisterra sendo o texto deste o que se recolle no anexo desta orde.
Santiago de Compostela, 10 de xullo de 2008.
José Luis Méndez Romeu
Conselleiro de Presidencia, Administracións Públicas e Xustiza
ANEXO
Artigo 1.-Os concellos de Cee, Corcubión, Fisterra, Dumbría e Muxía, da provincia da Coruña, ao abeiro do disposto no ordenamento xurídico vixente en materia local, constitúense en mancomunidade voluntaria para a execución, organización e xestión das obras, servizos e actividades da súa competencia que se recollen nestes estatutos.
Artigo 46.-A modificación de estatutos realizarase de conformidade co procedemento exixido na lexislación aplicable en cada momento.
Disposicións transitorias.
Primeira.-Este estatuto modifica o anterior aprobado cando a constitución da mancomunidade, de conformidade co disposto na lexislación aplicable.